U izveštaju je objavljena tabela od 29 država, uključujući i Srbiju, sa najvećim padom u prethodnoj deceniji. Srbija je na ovoj tabeli na 20. mestu.

Na prvom mestu se nalazi istočnoafrička država Burundi, a slede je Turska, Mali, Centralnoafrička republika i Venecuela.

„U Crnoj Gori i Srbiji nezavisni novinari, opozicioni lideri i ostali na koje vlast gleda kao na neprijatelje su se suočavali sa maltretiranjem, pretnjama, a ponekad i nasiljem. Frustracija javnosti vladajućim partijama je prerasla u velike proteste u obe države, ali nisu uspeli da izazovu značajne promene“, navodi se u izveštaju Fridom Hausa.

U prošlogodišnjem Izveštaju „Slobode u svetu 2019“ o stanju fundamentalnih sloboda u 195 zemalja, Srbija je pala iz grupe slobodnih zemalja u delimično slobodne zemlje. Kao razlozi za pad Srbije u izveštaju su tada navedeni izborne neregularnosti, konstantni pokušaji vlade i prorežimskih medija da putem kampanje ili zastrašivanja osujete rad nezavisnih novinara i konsolidacija izvršne vlasti u rukama predsednika Aleksandra Vučića, što prevazilazi ustavna ovlašćenja.

Izvor: N1, Insajder